פמלה ביורקמן

פמלה ג'יין ביורקמן (באנגלית: Pamela Jane Bjorkman; נולדה ב-1956, פורטלנד, אורגון חברה באקדמיה הלאומית למדעים (ארצות הברית) NAS ובאקדמיה האמריקאית לאמנויות ולמדעים AAAS ) היא ביוכימאית וביולוגית מולקולרית אמריקאית. היא מכהנת כפרופסורית לביולוגיה ולהנדסה ביולוגית על שם דייוויד בולטימור במכון הטכנולוגי של קליפורניה (קלטק Caltech).

מחקרה מתמקד בחקר המבנים התלת-ממדיים של חלבונים הקשורים לחלבוני מערכת החיסון מסוג MHC Class I או Major Histocompatibility Complex (הקומפלקס העיקרי של ההיסטוקומפטיביליות), וכן בחלבונים המעורבים בתגובות החיסוניות לנגיפים. מטרתה של ביורקמן היא לשפר יישומים טיפוליים קיימים.

ביורקמן ידועה בעיקר כחלוצה בתחום הביולוגיה המבנית.

ב-10 במרץ 2025 פמלה ביורקמן הוכרזה כזוכת פרס וולף לרפואה לשנת 2025. על פיתוח אסטרטגיות חדשניות פורצות דרך להתמודדות עם מנגנוני הגנה של נגיפים באמצעות גישות חדשות ממוקדות נוגדנים.

 ראשית חייה וחינוך 
שמאל|ממוזער| מולקולת HLA-A2; חריץ אנטיגן פפטיד (מסומן בכוכב) בחלק העליון
פמלה ביורקמן נולדה בשנת 1956 וגדלה בפארקרוז, שכונה בעיר פורטלנד שבמדינת אורגון. היא גילתה עניין במדע בתקופת לימודיה בתיכון ולמדה במשך שנה באוניברסיטת וילאמט, ולאחר מכן עברה לאוניברסיטת אורגון, שם השלימה תואר בוגר (B.A) בכימיה.

במהלך לימודיה לתואר הראשון ביצעה עבודת מעבדה בהנחיית לארי צ'רץ' בקולג' ריד ובפיקוחו של או. הייז גריפית' באוניברסיטת אורגון.

בשנת 1978 החלה ביורקמן את לימודי הדוקטור בביוכימיה באוניברסיטת הרווארד, שם הצטרפה למעבדתו של דון קרייג ויילי, ביולוג מבני אמריקאי שמחקריו התבססו על קריסטלוגרפיה באמצעות קרני רנטגן. ביורקמן קיבלה את תואר הדוקטור שלה מהרווארד בשנת 1984.

לאחר מכן המשיכה לעבוד במעבדתו של ויילי כחוקרת בתר-דוקטורט, ובמהלך תקופה זו פענחה לראשונה את המבנה הגבישי של חלבון MHC – האנטיגן האנושי HLA-A2, הקשור להיסטוקומפטיביליות. מחקרה פורסם בשנת 1987: בתחילה ברזולוציה של 3.5Å (רשומת PDB 1HLA) ולאחר מכן בגרסה מדויקת יותר ברזולוציה של 2.6Å (רשומת PDB 3HLA).

 קריירה ומחקר 
ביורקמן המשיכה את מחקרה הבתר-דוקטורטי באוניברסיטת סטנפורד במעבדתו של מארק דייוויס, שם חקרה קולטני תאי T, המזהים אנטיגנים המוצגים בחריץ הקישור של חלבוני MHC. במסגרת מחקרם פיתחו מודל המסביר את מנגנון הזיהוי הזה.

במהלך תקופתה בסטנפורד נישאה לנוירוביולוג קאי זין (Kai Zinn), המשמש גם הוא כפרופסור מן המניין במכון הטכנולוגי של קליפורניה (קלטק Caltech). לביורקמן ולזין שני ילדים.

בשנת 1989 הצטרפה ביורקמן לסגל המחלקה לביולוגיה במכון הטכנולוגי של קליפורניה (קלטק) כפרופסורית-עמיתה. בשנת 1995 קיבלה קביעות בדרגת פרופסורית חבר, ובשנת 1998 הועלתה לדרגת פרופסורית מן המניין. בין השנים 1989 ל-2015 שימשה כחוקרת במכון הרפואי הווארד יוז (HHMI).

בשנת 2018 מונתה לפרופסורית לביולוגיה ולהנדסה ביולוגית על שם דייוויד בולטימור, ובשנת 2021 מונתה לפרופסורית במכון מרקין.

מעבדתה של ביורקמן בקלטק מתמקדת בחקר תגובות חיסוניות לפתוגנים נגיפיים, במטרה לשפר טיפולים רפואיים ולתרום לפיתוח חיסונים. מחקרה מתמקד במיוחד בנגיף ה-HIV-1, בשפעת, בהפטיטיס C, ובנגיף SARS-CoV-2 מאז התפרצות מגפת הקורונה.

במהלך המגפה עבדה ביורקמן עם מישל נוסנזווייג, עמית מחקר קבוע, על חקר המבנים של חלבון הספייק של נגיף הקורונה. למחקר זה יש השלכות על פיתוח חיסונים, במיוחד לנוכח הופעתם של ואריאנטים חדשים של SARS-CoV-2.

מעבדתה של ביורקמן משתמשת בקריסטלוגרפיה בקרני רנטגן, מיקרוסקופיה אלקטרונית, טומוגרפיה אלקטרונית, מיקרוסקופיית אלקטרונים בקריו (cryo-EM) ומיקרוסקופיה פלואורסצנטית לחקר גליקופרוטאינים במעטפת פתוגנים ולבחינת המבנים המולקולריים המעורבים בזיהוי פתוגנים נגיפיים על פני תאי הגוף.

בנוסף, מחקרה של ביורקמן מתמקד בהנדסת נוגדנים למטרות מחקריות וקליניות, וכן בפיתוח ננו-חלקיקים מוזאיים לשימוש בחיסונים רחבי-טווח.

מחקריה של ביורקמן התפרסמו בכתבי עת מדעיים כגון Nature ו־Science.

 פרסים 
 1989 מלגת Pew Scholar במדעי הביו-רפואה מקרן פיו Pew Charitable Trusts
 1993 המכון לחקר הסרטן ויליאם בי קולי פרס
 הפרס הבינלאומי של קרן גיירדנר לשנת 1994 (בשיתוף עם דון ויילי)
 פרס המדע ג'יימס ר. קליננברג לשנת 1994 מהקרן לדלקת פרקים
 פרס החוקר AAI -PharMingen לשנת 1996
 פרס פול ארליך ולודוויג דרמשטדטר לשנת 1996
 1997 עמית באקדמיה האמריקאית לאמנויות ומדעים
 פרס המדע ג'יימס ר. קליננברג לשנת 1997 מהקרן לדלקת פרקים
 2001 חבר באקדמיה הלאומית למדעים
 פרס אגודת מקס פלאנק (Max Planck Research Award) לשנת 2002
 2002 חבר באגודה הפילוסופית האמריקאית
 2004 פרס המדען הנכבד של רוז פיין
 2006 לוריאל-UNESCO נשים במדע
 פרס החלוץ של מנהל המכון הלאומי לבריאות לשנת 2010
 פרס גרינגארד לשנת 2021
 פרס וולף לרפואה לשנת 2025. על פיתוח אסטרטגיות חדשניות פורצות דרך להתמודדות עם מנגנוני הגנה של נגיפים באמצעות גישות חדשות ממוקדות נוגדנים.

 קישורים חיצוניים 



 ביוגרפיה של ביורקמן
 תיאור במכון הרפואי הווארד יוז
 קבוצת המחקר ביורקמן ב-HHMI
 איגוד האימונולוגים האמריקאי

ביאורים

 הערות שוליים 

קטגוריה:אמריקאים ילידי אורגון
קטגוריה:פורטלנד: אישים
קטגוריה:זוכי פרס וולף לרפואה
קטגוריה:מדעניות אמריקאיות במאה ה-20
קטגוריה:סגל המכון הטכנולוגי של קליפורניה
קטגוריה:בוגרות אוניברסיטת אורגון
קטגוריה:בוגרי אוניברסיטת אורגון
קטגוריה:בעלות תואר דוקטור מאוניברסיטת הרווארד
קטגוריה:בעלי תואר דוקטור מאוניברסיטת הרווארד
קטגוריה:חברי האקדמיה הלאומית למדעים של ארצות הברית
קטגוריה:זוכות פרס לוריאל-אונסק"ו לנשים במדע
קטגוריה:חברי האקדמיה האמריקאית לאמנויות ולמדעים
קטגוריה:ביופיזיקאיות
קטגוריה:ביופיזיקאים אמריקאים
קטגוריה:סגל מכון הווארד יוז למחקר רפואי
קטגוריה:אמריקאיות שנולדו ב-1956
קטגוריה:אמריקאים שנולדו ב-1956